Aiškinamasis raštas

Dėl būstų pirkimo 2015 metais Molėtų rajono savivaldybės socialinio būsto fondo plėtrai

**1. Parengto tarybos sprendimo projekto tikslai ir uždaviniai**

Dėl pakeistų Lietuvos Respublikos paramos būstui įsigyti ar išsinuomoti įstatymo nuostatų, keli asmenys, nuomojantys savivaldybės būstus, pateikė prašymus leisti pirkti jų nuomojamą būstą. Savivaldybės biudžete kaupiamos lėšos už parduotus būstus bus panaudotos naujų būstų pirkimui. Trūkstama lėšų dalis bus skirta iš savivaldybės biudžeto. Vadovaudamasis Molėtų rajono savivaldybės socialinio būsto fondo plėtros 2015 - 2020 metais programos, patvirtintos Molėtų rajono savivaldybės tarybos 2015 m. spalio 29 d. sprendimu Nr. B1- „Dėl Molėtų rajono savivaldybės socialinio būsto fondo plėtros 2015 - 2020 metais programos tvirtinimo“, 9 punktu, Molėtų rajono savivaldybės administracijos direktorius 2015 m. spalio 16 d. įsakymu Nr. B6-981 „Dėl siūlymo pirkti socialinius būstus 2015 metais, ekonominio ir socialinio pagrindimo tvirtinimo bei pagrindinių kriterijų nustatymo“ patvirtino ekonominį ir socialinį pagrindimą, nustatė pagrindinius kriterijus, siūlo 2015 metais socialinius būstus pirkti skelbiamų derybų būdu ir teikia rajono tarybai sprendimo projektą „Dėl būstų, perkamų 2015 metais Molėtų rajono savivaldybės socialinio būsto fondo plėtrai, pirkimo būdo nustatymo“.

Kadangi savivaldybės sudarytuose asmenų ar šeimų, turinčių teisę į paramą būstui išsinuomoti, sąrašuose įrašytos įvairaus dydžio šeimos, tikslinga pirkti 1, 2 arba 3 kambarių būstus, kurių bendras plotas ne didesnis kaip 70 kv. m, Molėtų mieste arba kaimo vietovėje ne didesniu atstumu kaip 20 km nuo Molėtų miesto ir jais padidinti socialinio būsto fondą. Gyvenamosios patalpos gali būti su visais arba daliniais patogumais. Atsižvelgus į būsto kainas rinkoje, 1 kv. m kaina neturi viršyti 430 eurų Molėtų mieste ir 290 eurų kaimo vietovėje.

Šiuo metu savivaldybė turi 195 būstus, iš jų – 112 socialinių būstų. Į pageidaujančių išsinuomoti savivaldybės socialinį būstą sąrašus įrašyti 339 asmenys ar šeimos.

Parengto projekto tikslas - atsižvelgiant į Molėtų rajono savivaldybės administracijos direktoriaus 2015 m. spalio 16 d. įsakymą Nr. B6-981 „Dėl siūlymo pirkti socialinius būstus 2015 metais, ekonominio ir socialinio pagrindimo tvirtinimo bei pagrindinių kriterijų nustatymo“, priimti sprendimą 2015 metais pirkti būstus ir jais padidinti savivaldybės socialinio būsto fondą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 15 punktas ir 16 straipsnio 4 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas;

Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2003 m. birželio 25 d. nutarimu Nr. 841 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo patvirtinimo“, 8.1. punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Priėmus rajono tarybos sprendimą, bus pradėta būstų pirkimo procedūra.

Neigiamų pasekmių nenumatoma.

**4. Priemonės sprendimui įgyvendinti**

Skirti reikiamas savivaldybės biudžeto lėšas būstams įsigyti.

**5. Lėšų poreikis ir jų šaltiniai**

Apie 50 tūkst. eurų iš savivaldybės biudžeto.

**6. Vykdytojai, įvykdymo terminai**

Molėtų rajono savivaldybės administracija.

Parengė

Aldona Rusteikienė

Turto skyriaus vedėja